ઈશ્વરે માણસને માથું એટલે ચિંતન આપ્યું છે. સાથોસાથ પેટ અને ભૂખ આપ્યાં છે. ભૂખ સંતોષવા પરિશ્રમ કરીને કમાણી કરવી જરૂરી છે. માટે દરેકે પરિશ્રમ અને ચિંતન બન્ને કરવાનાં છે. આ રીતે માણસને હાથ અને આંગળીઓ આપ્યાં છે. દરેક હાથની ત્રણ આંગળીઓ દર્શાવે છે કે તેની મદદથી લખાણ, શિક્ષણ અને ચિંતનની તાલીમ મેળવવાનાં છે. એટલે કે જ્ઞાનોપાસના કરવાની છે. આ ત્રણ આંગળીઓની સાથે બીજી બે આંગળીઓનું શિક્ષણ મળે ત્યારે શ્રમ કરવાનું શિક્ષણ મળે છે. આમ હાથ જ્ઞાન અને શ્રમ બન્નેનું શિક્ષણ મેળવવાનો સંદશો આપે છે. ઉપરની ચર્ચા દર્શાવે છે કે દરેક માણસે પરસેવો પાડીને પોતાની રોટી (બ્રેડ-લેબર) કમાવી જોઈએ. શરીર-નિર્વાહ માટે જે આજીવિકા મેળવાય તે જ્ઞાન અને શ્રમના મિશ્રણથી મેળવાય તો સમાજમાંથી શોષણ અને હિંસા દૂર થશે.